b'\n_START_ARTICLE_\nBiserica de lemn din M\xc4\x83leni\n_START_PARAGRAPH_\nBiserica de lemn din M\xc4\x83leni  aflat\xc4\x83 \xc3\xaen localitatea cu acela\xc8\x99i nume a fost adus\xc4\x83 \xc3\xaen anii \'30 din satul Vima Mare, jude\xc8\x9bul Maramure\xc8\x99. \xc3\x8en localitatea de origine era cunoscut\xc4\x83 drept biserica "de jos" \xc8\x99i era folosit\xc4\x83 de comunitatea greco-catolic\xc4\x83. \xc3\x8en urma construirii unei noi biserici de zid \xc3\xaen anul 1911, vechea biseric\xc4\x83 a fost folosit\xc4\x83 din ce \xc3\xaen ce mai pu\xc8\x9bin, fiind ulterior mutat\xc4\x83 la doar dou\xc4\x83 sate dep\xc4\x83rtare, \xc3\xaen M\xc4\x83leni. De\xc8\x99i nu se poate preciza cu exactitate v\xc3\xa2rsta bisericii, se poate afirma c\xc4\x83 aceasta exista \xc3\xaen a doua parte a secolului al XVIII-lea, referiri la aceasta f\xc4\x83c\xc3\xa2nd mai multe documente din acea epoc\xc4\x83. \xc8\x9ain\xc3\xa2nd cont de aceste documente, momentul edific\xc4\x83rii acestei biserici poate fi plasat \xc3\xaentr-un interval de timp destul de \xc3\xaengust delimitat de anii 1760-1763. Cu toate acestea biserica lipse\xc8\x99te din studiile dedicate edificiilor de cult din lemn, nereg\xc4\x83sindu-se nici \xc3\xaen lista monumentelor istorice.\n_START_SECTION_\nIstoric\n_START_PARAGRAPH_\nA\xc8\x99ezat\xc4\x83 la o margine de p\xc4\x83dure, mica biseric\xc4\x83 din M\xc4\x83leni se las\xc4\x83 greu descoperit\xc4\x83 de cel care dore\xc8\x99te s\xc4\x83 o viziteze. Drumul de p\xc4\x83m\xc3\xa2nt, anevoios, ce poate fi parcurs doar pe jos sau cu carul, urmeaz\xc4\x83 firul p\xc3\xa2r\xc3\xa2ului ce vine dinspre sat. La cap\xc4\x83tul acestui drum, priveli\xc8\x99tea se deschide ap\xc4\x83r\xc3\xa2nd biserica \xc8\x99i cele c\xc3\xa2teva case ale localit\xc4\x83\xc8\x9bii. Aceast\xc4\x83 imagine a M\xc4\x83leniului poate fi considerat\xc4\x83 a fi una mai degrab\xc4\x83 recent\xc4\x83 deoarece satul, a c\xc4\x83rui prim\xc4\x83 men\xc8\x9biune ni se p\xc4\x83streaz\xc4\x83 din anul 1603 nu a avut biseric\xc4\x83 p\xc3\xa2n\xc4\x83 \xc3\xaen 1931-1932, an \xc3\xaen care vechea biseric\xc4\x83 de lemn a comunit\xc4\x83\xc8\x9bii greco-catolice din Vima Mare a fost adus\xc4\x83 \xc8\x99i reconstruit\xc4\x83 \xc3\xaen M\xc4\x83leni. Av\xc3\xa2nd \xc3\xaen vedere acest fapt se poate spune c\xc4\x83 istoria bisericii din M\xc4\x83leni se \xc3\xaemplete\xc8\x99te \xc3\xaen mare m\xc4\x83sur\xc4\x83 cu istoria localit\xc4\x83\xc8\x9bii Vima Mare._NEWLINE_Despre Vima Mare se \xc8\x99tie c\xc4\x83 la anul 1553, al\xc4\x83turi de \xc3\xaenc\xc4\x83 53 de sate f\xc4\x83cea parte din domeniul cet\xc4\x83\xc8\x9bii Ciceului, st\xc4\x83p\xc3\xa2nit\xc4\x83 la acel moment de c\xc4\x83tre domnii Moldovei. La \xc3\xaenceputul secolului al XVII-lea, satul Vima Mare apar\xc8\x9binea domeniului Gherlei. \xc3\x8en conscrip\xc8\x9bia \xc3\xaentocmit\xc4\x83 \xc3\xaen anul 1603 satul, care \xc8\x9binea de \xc8\x9binutul L\xc4\x83pu\xc8\x99ului figura ca fiind ars. Dup\xc4\x83 34 de ani, \xc3\xaen 1637, satul Vima Mare este \xc3\xaenscris cu 51 de supu\xc8\x99i (iobagi) \xc8\x99i 106 fii. \xc3\x8en 1717, satul f\xc4\x83cea parte tot din domeniul Gherlei \xc8\x99i era \xc3\xaenregistrat cu 40 de sesii populate \xc8\x99i 6 pustii. Trebuie men\xc8\x9bionat c\xc4\x83 domeniul Gherlei, al\xc4\x83turi de domeniul Olte\xc8\x9bului (Be\xc8\x99imbac) \xc8\x99i domeniul S\xc3\xa2mbetei de Jos au fost domeniile cu care a fost dotat\xc4\x83 Episcopia greco-catolic\xc4\x83 de Alba-Iulia \xc8\x99i F\xc4\x83g\xc4\x83ra\xc8\x99 \xc3\xaen urma propunerii de canonizare f\xc4\x83cute de \xc3\xaemp\xc4\x83ratul Carol al VI-lea._NEWLINE_Conscrip\xc8\x9biile biserice\xc8\x99ti \xc8\x99i recens\xc4\x83mintele f\xc4\x83cute \xc3\xaen secolul al XVIII-lea aduc primele referiri concrete cu privire la via\xc8\x9ba bisericeasc\xc4\x83 din Vima Mare. Astfel, \xc3\xaen 1733 \xc3\xaen localitate sunt atesta\xc8\x9bi doi preo\xc8\x9bi: Matei, bigam \xc8\x99i Ioan, am\xc3\xa2ndoi uni\xc8\x9bi. La acea dat\xc4\x83 \xc3\xaen Vima Mare era o singur\xc4\x83 biseric\xc4\x83. \xc3\x8en 1750, \xc3\xaen conscrip\xc8\x9bia f\xc4\x83cut\xc4\x83 de c\xc4\x83tre Petru Pavel Aron este precizat faptul c\xc4\x83 satul are o singur\xc4\x83 biseric\xc4\x83, doi preo\xc8\x9bi \xc8\x99i un cantor.  Statistica rom\xc3\xa2nilor ardeleni \xc3\xaentocmit\xc4\x83 \xc3\xaentre 1760-1762 de c\xc4\x83tre generalul Buccow surprinde urm\xc4\x83toarea situa\xc8\x9bie: o singur\xc4\x83 biseric\xc4\x83 - neunit\xc4\x83, cu 147 familii neunite. La acel moment satul nu avea nici un preot. Politica prounia\xc8\x9bie dus\xc4\x83 de c\xc4\x83tre autorit\xc4\x83\xc8\x9bile imperiale austriece trebuie s\xc4\x83 fi avut c\xc3\xa2\xc8\x99tig de cauz\xc4\x83 \xc3\xaen Vima Mare dac\xc4\x83 doar peste un an, \xc3\xaen 1763 erau dou\xc4\x83 biserici, cea de-a doua fiind construit\xc4\x83 probabil, pentru credincio\xc8\x99ii uni\xc8\x9bi. Acest fapt este confirmat de o \xc3\xaensemnare de pe o carte bisericeasc\xc4\x83, un Chiriacodromion tip\xc4\x83rit la B\xc4\x83lgrad, \xc3\xaen 1699, carte care se afla \xc3\xaen jurul anului 1978 \xc3\xaen inventarul bisericii din F\xc4\x83lcu\xc8\x99a. Aceast\xc4\x83 carte \xe2\x80\x9dc\xc4\x83l\xc4\x83toare\xe2\x80\x9d, care \xc3\xaen baza \xc3\xaensemn\xc4\x83rilor purtate se poate constata c\xc4\x83 a fost folosit\xc4\x83 \xc3\xaen Bogata de Sus, Valea Hranei, Uriu, Vima Mare, Muncel \xc8\x99i F\xc4\x83lcu\xc8\x99a, pe dosul filelor 367 \xc8\x99i 368 poart\xc4\x83 urm\xc4\x83toarea \xc3\xaensemnare: \xe2\x80\x9d\xc3\x8enc\xc4\x83 o dau eu Popa Gheorghe de la Bogata Ungureasc\xc4\x83 aceast\xc4\x83 ... oceteln\xc4\x83 p\xc3\xa2n\xc4\x83 la S\xc3\xaempetru f\xc4\x83r\xc4\x83 nici un ban, numai poman\xc4\x83, \xc3\xaen Vima Mare la biserica din josu 1763\xe2\x80\x9d. Sf\xc3\xa2r\xc8\x99itul secolului al XVIII-lea \xc8\x99i \xc3\xaenceputul celui de-al XIX-lea continu\xc4\x83 s\xc4\x83 fie o perioad\xc4\x83 \xc3\xaen care se \xc3\xaenregistreaz\xc4\x83 treceri succesive a unei p\xc4\x83r\xc8\x9bi a comunit\xc4\x83\xc8\x9bii din Vima Mare de la Biserica Ortodox\xc4\x83 la Biserica Greco-Catolic\xc4\x83 \xc8\x99i invers, pentru ca \xc3\xaen anul 1807 o parte a comunit\xc4\x83\xc8\x9bii s\xc4\x83 accepte unia\xc8\x9bia, fiindu-i atribuit\xc4\x83 biserica cu hramul \xe2\x80\x9dSf\xc3\xa2nta Maria\xe2\x80\x9d, cunoscut\xc4\x83 de localnici sub apelativul \xe2\x80\x9dbiserica de jos\xe2\x80\x9d. Dup\xc4\x83 mutarea bisericii \xc3\xaen M\xc4\x83leni, aceasta a fost sfiin\xc8\x9bit\xc4\x83 cu hramul \xe2\x80\x9dSf\xc3\xa2ntul Gheorghe\xe2\x80\x9d, starea bisericii \xc3\xaen anul 1947 fiind considerat\xc4\x83 bun\xc4\x83. \xc3\x8en anul 2011 biserica a fost reparat\xc4\x83, cu aceast\xc4\x83 ocazie fiind ref\xc4\x83cut acoperi\xc8\x99ul de \xc8\x99indril\xc4\x83. De asemenea a fost schimbat\xc4\x83 o parte din talpa bisericii de pe latura de nord, \xc3\xaen interior fiind ref\xc4\x83cut\xc4\x83 pardoseala iar pere\xc8\x9bii au fost c\xc4\x83ptu\xc8\x99i\xc8\x9bi cu lambriuri p\xc3\xa2n\xc4\x83 la jum\xc4\x83tate. Cu toate acestea biserica \xc3\xaenc\xc4\x83 are nevoie de lucr\xc4\x83ri de repara\xc8\x9bii, fiind u\xc8\x99or \xc3\xaenclinat\xc4\x83 spre nord.\n_START_SECTION_\nTr\xc4\x83s\xc4\x83turi\n_START_PARAGRAPH_\nSub aspect constructiv, biserica este caracterizat\xc4\x83 de un plan dreptunghiular, prelungit \xc3\xaen partea de r\xc4\x83s\xc4\x83rit cu absida altarului, cu cinci laturi, nedecro\xc8\x99at\xc4\x83. Lung de aproximativ 9 m \xc8\x99i lat de aproximativ 4,3 m, edificiul bisericii este mai degrab\xc4\x83 mic. Acoperi\xc8\x99ul bisericii, \xc3\xaen patru ape, este unitar peste \xc3\xaentreaga construc\xc8\x9bie. Spre vest coama acoperi\xc8\x99ului este str\xc4\x83puns\xc4\x83 de turnul-clopotni\xc8\x9b\xc4\x83 ce atinge, \xc3\xaen punctul s\xc4\x83u cel mai \xc3\xaenalt aproape 13,80 m._NEWLINE_\xc3\x8en biseric\xc4\x83 se intr\xc4\x83 printr-o singur\xc4\x83 u\xc8\x99\xc4\x83, amplasat\xc4\x83 pe latura de vest, \xc3\xaen axul bisericii. Prin intermediul acestei intr\xc4\x83ri, se ajunge \xc3\xaen pronaosul bisericii. Cu lungimea de doar 2,18 m \xc8\x99i l\xc4\x83\xc8\x9bimea de 3,71 m, pronaosul este t\xc4\x83v\xc4\x83nit cu sc\xc3\xa2nduri de brad av\xc3\xa2nd \xc3\xaen\xc4\x83l\xc8\x9bimea de doar 1,81 m, \xc8\x99i este desp\xc4\x83r\xc8\x9bit de naos printr-un perete de lemn, mai mult simbolic. Se remarc\xc4\x83 faptul c\xc4\x83 trecerea din pronaos spre naos nu se afl\xc4\x83 pozi\xc8\x9bionat\xc4\x83 exact la mijloc ci este u\xc8\x99or deplasat\xc4\x83 spre dreapta, marginea sa dreapt\xc4\x83 afl\xc3\xa2ndu-se la doar 1,07 m fa\xc8\x9b\xc4\x83 de peretele drept \xc3\xaen timp ce marginea sa st\xc3\xa2ng\xc4\x83 se afl\xc4\x83 la o distan\xc8\x9b\xc4\x83 de 1,33 m fa\xc8\x9b\xc4\x83 de peretele st\xc3\xa2ng. F\xc4\x83r\xc4\x83 a fi decorat\xc4\x83 cu crest\xc4\x83turi sau incizii \xc3\xaen lemn, trecerea din pronaos \xc3\xaen naos are partea superioar\xc4\x83 a ancadramentului realizat\xc4\x83 sub forma unei acolade, situa\xc8\x9bii asem\xc4\x83n\xc4\x83toare reg\xc4\x83sindu-se \xc3\xaen aceea\xc8\x99i zon\xc4\x83 la biserica de lemn din Lozna, biserica de lemn din S\xc4\x83c\xc4\x83l\xc4\x83\xc8\x99eni sau la intrarea fostei biserici de lemn din Rus. Din naosul bisericii, prin intermediul unei sc\xc4\x83ri de lemn se poate ajunge \xc3\xaen turnul-clopotni\xc8\x9b\xc4\x83 sau \xc3\xaen micul cor din partea vestic\xc4\x83 a naosului._NEWLINE_Naosul bisericii, av\xc3\xa2nd lungimea de 3,78 m, l\xc4\x83\xc8\x9bimea de 3,71 m \xc8\x99i \xc3\xaen\xc4\x83l\xc8\x9bimea bol\xc8\x9bii de 3,68 m, se \xc3\xaenscrie aproape perfect \xc3\xaentr-un cub. \xc3\x8en partea sa vestic\xc4\x83, sprijinit pe o grind\xc4\x83 ce traverseaz\xc4\x83 naosul se afl\xc4\x83 amplasat un mic cor, cu o lungime mai mic\xc4\x83 de un metru de la peretele ce separ\xc4\x83 pronaosul de naos. Trecerea din naos spre altar se face prin intermediul celor trei intr\xc4\x83ri \xc3\xaen absida altarului. Iconostasul, care separ\xc4\x83 cele dou\xc4\x83 \xc3\xaenc\xc4\x83peri poat\xc4\x83 urmele evidente ale unor transform\xc4\x83ri suferite de-a lungul timpului. Dac\xc4\x83 naosul este acoperit de o bolt\xc4\x83 semicilindric\xc4\x83, de sc\xc3\xa2nduri, absida altarului este acoperit\xc4\x83 tot de o bolt\xc4\x83 semicilindric\xc4\x83, retras\xc4\x83 de la pere\xc8\x9bii bisericii, \xc3\xaencheiat\xc4\x83 \xc3\xaen partea sa de r\xc4\x83s\xc4\x83rit prin intermediul unor suprafe\xc8\x9be curbe. Principalele dimensiuni ale absidei altarului sunt: lungimea maxim\xc4\x83 2,15 m, l\xc4\x83\xc8\x9bimea maxim\xc4\x83 3,71 m, lungimea cu care sunt prelungi\xc8\x9bi pere\xc8\x9bii bisericii \xc3\xaen absida altarului 1,15 m, lungimea laturilor II \xc8\x99i IV ale absidei altarului (laturile care \xc3\xaengusteaz\xc4\x83 absida) aproximativ 1,20 m, lungimea laturii care \xc3\xaenchide absida altarului 2,73 m, retragerea originii bol\xc8\x9bii absidei altarului de la pere\xc8\x9bii bisericii 0,4 m iar \xc3\xaen\xc4\x83l\xc8\x9bimea bol\xc8\x9bii \xc3\xaen absida altarului este de aproximativ 3,37 m._NEWLINE_Pere\xc8\x9bii bisericii sunt tencui\xc8\x9bi at\xc3\xa2t \xc3\xaen interior c\xc3\xa2t \xc8\x99i \xc3\xaen exterior. Pentru a sus\xc8\x9bine tencuiala, pe pere\xc8\x9bii de lemn au fost prinse \xc3\xaen cuie nuielu\xc8\x99e de mesteac\xc4\x83n a\xc8\x99ezate \xc3\xaen diagonal\xc4\x83. C\xc3\xa2te trei ferestre se reg\xc4\x83sesc pe fiecare din laturile de sud \xc8\x99i de nord ale bisericii, c\xc3\xa2te dou\xc4\x83, paralele pentru fiecare \xc3\xaenc\xc4\x83pere a bisericii. Pe latura de est a absidei altarului se mai afl\xc4\x83 \xc3\xaenc\xc4\x83 o fereastr\xc4\x83, mai mic\xc4\x83. \xc3\x8en partea de est a bisericii, la col\xc8\x9buri, datorit\xc4\x83 \xc3\xaengust\xc4\x83rii absidei altarului, acoperi\xc8\x99ul se sprijin\xc4\x83 pe doi st\xc3\xa2lpi, ornamenta\xc8\x9bi diferit, care fac leg\xc4\x83tura dintre talpa bisericii \xc8\x99i cosoroab\xc4\x83, o solu\xc8\x9bie asem\xc4\x83n\xc4\x83toare put\xc3\xa2nd fi reg\xc4\x83sit\xc4\x83  \xc8\x99i la o alt\xc4\x83 biseric\xc4\x83 din zon\xc4\x83, biserica de lemn din Buza\xc8\x99._NEWLINE_\xc3\x8en turnul-clopotni\xc8\x9b\xc4\x83 se afl\xc4\x83 dou\xc4\x83 clopote. Unul dintre acestea poart\xc4\x83 inscrip\xc8\x9bia: \xe2\x80\x9dTurn\xc4\x83toria Emil Anca Cluj\xe2\x80\x9d. F\xc4\x83r\xc4\x83 a fi men\xc8\x9bionat \xc3\xaen inscrip\xc8\x9bie anul turn\xc4\x83rii clopotului, acesta a fost probabil f\xc4\x83cut dup\xc4\x83 anul 1908, an \xc3\xaen care Turn\xc4\x83toria Anca din Cluj a fost fondat\xc4\x83. Turn\xc4\x83toria din care provine acest clopot se bucura \xc3\xaen perioada interbelic\xc4\x83 de o oarecare notorietate, datorat\xc4\x83 \xc8\x99i reclamei pe care \xc8\x99i-o f\xc4\x83cea \xc3\xaen ziarul Clujul, de\xc8\x9binut \xc8\x99i condus de c\xc4\x83tre familia Anca. \xc3\x8en 1935, Alexandru Anca conducea \xe2\x80\x9dcea mai mare firm\xc4\x83 rom\xc3\xa2neasc\xc4\x83 din Ardeal, fabric\xc4\x83 de clopote, mare depozit de ornate, icoane \xc8\x99i c\xc4\x83r\xc8\x9bi biserice\xc8\x99ti, mare libr\xc4\x83rie \xc8\x99i tipografie\xe2\x80\x9d._NEWLINE_Iconostasul, ini\xc8\x9bial cu doar dou\xc4\x83 intr\xc4\x83ri \xc3\xaen absida altarului, modificat ulterior pentru a permite realizarea celor trei intr\xc4\x83ri actuale, pe l\xc3\xa2ng\xc4\x83 registrul icoanelor \xc3\xaemp\xc4\x83r\xc4\x83te\xc8\x99ti mai are un al doilea registru aflat \xc3\xaen partea superioar\xc4\x83, registru ce \xc3\xaei prezint\xc4\x83 pe cei doisprezece apostoli. A\xc8\x99eza\xc8\x9bi doi c\xc3\xa2te doi, \xc3\xaen icoane late de aproximativ 43\xc2\xa0cm \xc8\x99i 68\xc2\xa0cm \xc3\xaenalte, cu marginea superioar\xc4\x83 rotunjit\xc4\x83, cu numele \xc3\xaenscrise cu caractere chirilice, apostolii stau de o parte \xc8\x99i alta a lui Isus Hristos, redat \xc3\xaen icoana central\xc4\x83. Deasupra acestei icoane centrale este redat\xc4\x83 r\xc4\x83stignirea Domnului Nostru Isus Hristos._NEWLINE_Av\xc3\xa2nd dimensiuni ce confer\xc4\x83 \xc3\xaentregului edificiu propor\xc8\x9bii echilibrate, furniz\xc3\xa2nd astfel privitorului o impresie pl\xc4\x83cut\xc4\x83, biserica nu are doar o importan\xc8\x9b\xc4\x83 local\xc4\x83. Valoarea sa nu este dat\xc4\x83 doar de cl\xc4\x83direa propriu-zis\xc4\x83, ci este completat\xc4\x83 de istoria edificiului \xc8\x99i de valoarea individual\xc4\x83 a diferitelor obiecte de cult, precum icoanele bisericii - de lemn \xc8\x99i de sticl\xc4\x83, cele dou\xc4\x83 r\xc3\xa2nduri de u\xc8\x99i \xc3\xaemp\xc4\x83r\xc4\x83te\xc8\x99ti sau c\xc4\x83r\xc8\x9bile vechi ce fac sau au f\xc4\x83cut parte din patrimoniul acestei biserici._NEWLINE_Cele dou\xc4\x83 icoane pe sticl\xc4\x83 p\xc4\x83strate \xc3\xaen biserica din M\xc4\x83leni reprezent\xc3\xa2nd Maica Domnului cu Pruncul (60,5\xc2\xa0cm x 49,5\xc2\xa0cm) \xc8\x99i pe Isus \xc3\x8env\xc4\x83\xc8\x9b\xc4\x83tor (62\xc2\xa0cm x 50\xc2\xa0cm) au fost cuprinse \xc3\xaentr-un studiu dedicat r\xc4\x83sp\xc3\xa2ndirii icoanelor pe sticl\xc4\x83 \xc3\xaen S\xc4\x83laj. Conform acestui studiu , cele dou\xc4\x83 icoane men\xc8\x9bionate nu se \xc3\xaencadreaz\xc4\x83, prin caracteristicile lor cromatice \xc8\x99i de stil, \xc3\xaen nici unul dintre centrele de iconari consacrate, fapt pentru care se presupune c\xc4\x83 aceste icoane au fost realizate de iconari din zon\xc4\x83, de pe valea Some\xc8\x99ului sau din \xc8\x9aara L\xc4\x83pu\xc8\x99ului. Cu toate c\xc4\x83 cele dou\xc4\x83 icoane se presupune c\xc4\x83 provin din acela\xc8\x99i centru, icoana ce reprezint\xc4\x83 pe Maica Domnului, al\xc4\x83turi de alte dou\xc4\x83 icoane cu aceea\xc8\x99i tem\xc4\x83, una provenind de la biserica de zid din Perii Vadului \xc8\x99i o alta de la biserica de lemn din Rogna, \xc3\xaempreun\xc4\x83 cu o alt\xc4\x83 icoan\xc4\x83, reprezent\xc3\xa2nd pe Sf. Nicolae, provenind tot din Rogna, au fost pictate de acela\xc8\x99i pictor \xc3\xaen timp ce a doua icoan\xc4\x83, cea reprezent\xc3\xa2nd pe Isus \xc3\x8env\xc4\x83\xc8\x9b\xc4\x83tor, al\xc4\x83turi de o alt\xc4\x83 icoan\xc4\x83 cu acela\xc8\x99i subiect provenit\xc4\x83 de la biserica de lemn din Negreni este similar\xc4\x83, \xc3\xaen privin\xc8\x9ba detaliilor anatomice ale figurilor, \xc3\xaen trasarea contururilor m\xc3\xa2inilor dar \xc8\x99i \xc3\xaen ceea ce prive\xc8\x99te ornamentarea fondului \xc8\x99i celelalte elemente de decor, cu un alt exemplar provenit de la biserica de lemn din Purc\xc4\x83re\xc8\x9b, fiind vorba \xc3\xaen acest caz de m\xc3\xa2na unui alt me\xc8\x99ter iconar.'